รายงานการประชุมของคณะกรรมการสถานศึกษา

(การพิจารณาแผนพัฒนาคุณภาพสถานศึกษา)

วันที่ 1 ตุลาคม 2554

ณ ห้องประชุม กศน.อำเภอพระนครศรีอยุธยา

..........................................................................

**เริ่มประชุม 10.00 น.**

### ผู้เข้าประชุม

1.พันเอกประหยัด เทพแจ่มใจ ประธานคณะกรรมการสถานศึกษา

2.นายมนัส พุ่มฉัตร กรรมการสถานศึกษา

3.นางกานดา บุญรอดวงศ์ กรรมการสถานศึกษา

4.นายชายะ มันทนาจารุ กรรมการสถานศึกษา

5.นายดนัย วรรณโฆษิต กรรมการสถานศึกษา

6. นางศิริวรรณ พนาวาส กรรมการสถานศึกษา

7.นายธนกรณ์ เวสานุชาติ กรรมการสถานศึกษา

8.นายชัยรินทร์ พูลสวัสดิ์ กรรมการสถานศึกษา

9. นายพานิช ศรีงาม กรรมการและเลขานุการ  
**ผู้เข้าร่วมประชุม**

1. นางสาวเอมอร บริบูรณ์ ครู ค.ศ.3

2. นางศิริพรรณ ขำศรีบุศ ครู ค.ศ.3

3. นางจริยา กาญจนสาร ครู ค.ศ.3   
4. นางจีระภา โกพัฒน์ตา ครูอาสาฯ

5. นางประภาพรรณ ทองพันชั่ง ครูอาสาฯ

# **ระเบียบวาระการประชุม**

**ระเบียบวาระที่ 1 เรื่องที่ประธานแจ้งให้ที่ประชุมทราบ**

พันเอกประหยัด เทพแจ่มใจ ประธานที่ประชุมได้แจ้งให้คณะกรรมการสถานศึกษาทราบว่า กศน.อำเภอพระนครศรีอยุธยาได้ยกร่างแผนพัฒนาคุณภาพ กศน.อำเภอระยะ 3 ปี (255-2557)ให้คณะกรรมการฯช่วยกันพิจารณาความสอดคล้อง ความเป็นไปได้ของแผนพัฒนาฯเพื่อนำไปสู่การปฏิบัติต่อไป

**ที่ประชุมรับทราบ**

**ระเบียบวาระที่ 2 การพิจารณารายละเอียดและความเป็นไปได้ของแผนพัฒนาฯ**

พันเอกประหยัด เทพแจ่มใจ ประธานในที่ประชุมได้เชิญนายพานิช ศรีงาม ผอ.กศน.อำเภอ พระนครศรีอยุธยา ได้สรุปผลการดำเนินงานของสถานศึกษาในช่วงปีงบประมาณ 2554 ที่ผ่านมาในประเด็นต่างๆเพื่อเป็นข้อมูลเบื้องต้นในการจัดทำแผนพัฒนาฯ สรุปได้ดังนี้

ผอ.พานิช ได้นำเสนอผลการปฏิบัติงานตามภารกิจหลักในปีงบประมาณ 2553-2554 ที่ผ่านมาว่ามีผลการดำเนินงานเป็นที่พอใจ และประสบผลสำเร็จเป็นอย่างสูงทั้งในเชิงปริมาณ เชิงคุณภาพโดยนำเอาผลการประเมินรอบสอง(อยู่ในระดับดีมาก) และผลการประเมินตนเอง รวมทั้งประเมินโดยต้นสังกัดมาประกอบการนำเสนอ การได้รับความร่วมมือจากเครือข่ายทั้งภาครัฐและเอกชนร่วมกันจัดการศึกษานอกระบบและการศึกษาตามอัธยาศัย การส่งเสริมการอ่านและการเรียนรู้ในชุมชน การได้รับความร่วมมือจากสื่อมวลชนในพื้นที่ให้การสนับสนุนประชาสัมพันธ์ผลงาน และขยายกลุ่มเป้าหมายอย่างต่อเนื่อง จากการมุ่งมั่นของทีมงานส่งผลสถานศึกษาได้รับรางวัลในด้านการบริหารจัดการหลายรางวัล

ในการจัดทำแผนพัฒนาระยะ 3 ปี เป็นการจัดทำแผนฯเพื่อกำหนดทิศทางในช่วงระยะ 3 ปี ว่าในอนาคตสถานศึกษาจะมุ่งไปทิศทางใด และสนองตอบนโยบายของรัฐได้มากน้อยเพียงใด สิ่งที่เป็นปัญหาอยู่บ้างคือผู้ปฏิบัติยังไม่เข้าใจศัพท์เทคนิคที่ใช้ในการวางแผนพัฒนาและแผนกลยุทธ์ ผอ.กศน.อำเภอฯจึงได้เสนอให้ทบทวนคำหรือข้อความที่ใช้ในการวางแผน และได้ร่วมกันพิจารณาความสอดคล้องของปรัชญา วิสัยทัศน์

พันธกิจ เป้าประสงค์ กลยุทธ์ และโครงการหรือกิจกรรมที่ดำเนินการ

นายชัยรินทร์ พูลสวัสดิ์ ได้เสนอว่าควรจะมีการจัดการศึกษาสายสามัญให้กับกลุ่มเป้าหมายด้อยโอกาสในสถานประกอบการต่างๆเพิ่มมากขึ้น

นายมนัส พุ่มฉัตร ได้เสนอว่าควรมีการประชาสัมพันธ์งาน กศน.โดยใช้รถเคลื่อนที่ไปยังชุมชนและสถานศึกษาต่าง ๆ

นางกานดา บุญรอดวงศ์ ได้เสนอว่าให้ส่งข้อมูลไปให้วิทยุชุมชนคลื่น 107.75 เพื่อประชาสัมพันธ์งาน กศน.ให้เข้าถึงกลุ่มเป้าหมาย

## **ระเบียบวาระที่ 3** ผลการพิจารณาของคณะกรรมการ

1.องค์ประกอบของแผนฯ ที่ประชุมได้ร่วมกันพิจารณาองค์ประกอบของแผนซึ่งประกอบไปด้วย   
บทที่ 1 ข้อมูลพื้นฐานของสถานศึกษา บทที่ 2 ทิศทางการดำเนินงานของสถานศึกษา บทที่ 3 แผนพัฒนาคุณภาพการศึกษา

2.การทบทวน ปรัชญา วิสัยทัศน์ พันธกิจ เป้าประสงค์ กลยุทธ์ ของสถานศึกษา ที่ประชุมยืนยันให้ใช้ปรัชญาและวิสัยทัศน์ เดิมเนื่องจากว่าได้ร่วมกันพิจารณามาโดยรอบคอบแล้ว ส่วนที่ร่วมกันคิดและปรับปรุงใหม่ คือพันธกิจ เป้าประสงค์ และกลยุทธ์ของสถานศึกษา ซึ่งผลการวิเคราะห์ในครั้งนี้ได้จัดทำเป็นแผนภูมิแสดงความสอดคล้องขององค์ประกอบต่างๆ ทำให้ง่ายต่อการทำความเข้าใจและเป็นไปได้ในทางปฏิบัติและมีความสะดวกในการรายงานประเมินผลตนเองในแต่ละปีเพราะโครงการและกิจกรรมที่ร่วมกันพิจารณาและบรรจุไว้ในแผนนั้นมีความสอดคล้องกับมาตรฐานและตัวบ่งชี้การประกันคุณภาพภายในสถานศึกษา

3.ที่ประชุมได้ร่วมกันพิจารณา แผนงาน/โครงการ/กิจกรรม ที่ยกร่างขึ้นซึ่งมีการปรับชื่อโครงการ/กิจกรรม และปรับเกณฑ์ตัวชี้วัดความสำเร็จเพื่อให้สอดคล้องกับเป้าประสงค์ของสถานศึกษา

4.ที่ประชุมอนุมัติแผนพัฒนาสถานศึกษาระยะ 3 ปี (2555-2557) โดยมอบหมายให้ฝ่ายเลขานุการไปจัดพิมพ์และเสนอประธานสถานศึกษาอีกครั้งหนึ่ง

**ปิดประชุมเวลา 12.10 น.**

อ. ศิริพรรณ ขำศรีบุศ

ผู้จดรายงานการประชุม